Кюнер Николай Васильевич

Кюнер Николай Васильевич (14. 9. 1877, Тбилиси — 5. 4. 1955, Ленинград) — чыгыш таануучу, тарыхчы, этнолог, профессор. Негизинен Кытай, Япония, Кореянын тарыхын изилдеген. 1900-жылы Петербург университетинин чыгыш таануу факультетин бүтүргөн. 1902—25-жылдары Владивосток шаарындагы чыгыш таануу университетинде, 1925-жылдан Ленинград мамлекеттик университетинде иштеп, библиография, тарыхый булактарды таануу боюнча изилдеп, тарыхый жазмаларды которгон. 1950—53-жылдары Н. Я. Бичуриндин эмгегине («Собрание сведений о народах, обитавших в Средней Азии в древние времена») кошумча түшүндүрмө берип, кайра бастырып чыгарган. Анын кытай тарыхый даректери боюнча жазган түштүк Сибирь, Борбордук Азия, Ыраакы Чыгыш элдери жөнүндө эмгеги («Китайские известия о народах Южной Сибири, Центральной Азии и Дальнего Востока») бул элдердин байыркы тарыхы жана бул жерде жашаган уруулардын этногенези жөнүндө маанилүү эмгектин бири болуп эсептелет.
Категория:Инсандар
Колдонулган адабияттар
 “Кыргызстан” улуттук энциклопедиясы: 4-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2012. 832 бет, илл. ISBN 978 9967-14-104 -9